text: Hælere fængslet i Fredericia
  14 oktober 2010 kl. 16.37
  To mænd fra Fredericia er torsdag blevet fængslet i fire uger ved et grundlovsforhør ved Retten i Kolding.
  Mændene på 21 og 28 år er sigtet for videresalg af stjålne designmøbler for en halv million kroner og forsikringssvindel.
  Grundlovsforhøret blev holdt for lukkede døre, da politiet mener, at der er flere personer involveret i den store hælerisag, som er på fri fod, oplyser Mogens Damgaard fra lokalpolitiet i Fredericia til DR Trekanten.
  I alt fire personer blev onsdag anholdt i sagen, men to af dem er altså løsladt igen, da politiet ikke mener, at de spillede en stor rolle i sagen.
  